全祖望
五月十三日举一子
先公七秩后，旦旦望抱孙。兰芽不我茁，何以慰暝魂。三复柳州语，每祭为声吞。晨起闻喤喤，亟向先庙陈。潸然转出涕，已不逮吾亲。释子语轮回，闻之辄加嗔。有客妄附会，谓我具宿根。琅江老督相，于我乃前身。一笑妄应之，燕说漫云云。昨闻正气堂，豫告将雏辰。在我终弗信，传之颇惊人。聊以充谈助，用语汤饼宾。时过而后学，辛苦且难成。古人重胎教，所以豫兢兢。儿今已堕地，知觉渐以萌。荆妻其慎诸，蒙养在稚龄。